## La Generalitat insta el Govern central perquè augmente les subvencions per a substituir els vehicles afectats per la riuada i que reclame a la UE agilitat en les ajudes comunitàries

*** Marián Cano qualifica de “clarament insuficients i insignificants” les quantitats previstes per l’executiu central
* El Consell ja ha pagat el 89 % de les sol·licituds rebudes, mentres que el Ministeri d’Indústria i Turisme solament ha abonat el 16,8 % del total de peticions**

**València.**

La consellera d’Innovació, Indústria, Comerç i Turisme, Marián Cano, ha instat el Govern central que “augmente la dotació d’ajudes per als propietaris dels vehicles afectats per la riuada del 29 d’octubre passat, perquè la dotació actual és clarament insuficient i insignificant,” i al fet que “eximisca del pagament d’impostos en l’adquisició de vehicles aquelles persones que han hagut de comprar un altre després de la tragèdia”.

Així mateix, Cano ha requerit a l’executiu central “que reclame a la Unió Europea una excepció temporal del règim *de minimis*”, les normes que regulen la concessió d’ajudes públiques a empreses de la UE, “en les zones afectades per la catàstrofe”.

“L’objectiu és garantir la recuperació activa de la competitivitat empresarial en les zones damnificades”, una cosa que “s’està retardant per la lentitud del Consorci d’Assegurances a l’hora de pagar les indemnitzacions a les empreses afectades”, i “decisions del Govern com la de no eximir del pagament de l’IVA aquelles persones que s’han vist obligades a reposar el seu vehicle”. “Estem parlant de 441 milions d’euros que l’Estat ingressarà aprofitant una tragèdia que ha sacsejat tots els valencians”, ha dit.

**Execució pressupostària dispar**

Quant a les ajudes del pla Reinicia Auto+ per a l’adquisició de vehicles que substituïsquen els sinistrats pels efectes de la dana, les últimes dades indiquen que el Govern espanyol ha rebut 29.642 sol·licituds, 14.706 de les quals afirma que ja ha concedit. No obstant això, segons la consellera, “n’hi ha pagades a penes 5.000 per un valor de 25 milions d’euros, la qual cosa representa el 16,8 % del total de peticions”.

En canvi, la Generalitat, que ha rebut 86.904 sol·licituds per tota mena de vehicles, ja n’ha pagat 77.504, el 89 % del total. El pressupost disposat pel Govern Valencià per este concepte és de 250 milions d’euros, més de 147 milions dels quals ja s’han abonat, el 59 % de tots els diners pressupostats.

A més, en paraules de la consellera, “el Govern seguix sense pagar ni una sola de les ajudes de 10.000 euros per a la compra de vehicles nous elèctrics, segons les últimes dades aportades pel mateix executiu, ja que argumenta que esta partida és a càrrec de fons europeus i la seua tramitació és més lenta i complexa”.

En este sentit, la consellera també ha destacat que “és el moment perquè la Unió Europea faça un pas avant, que es treballe en la simplificació dels processos, s’evite la sobreregulació que resta competitivitat als sectors productius” en general, i als afectats per la riuada, com la indústria auxiliar de l’automòbil, en particular.

“Treballarem junt amb els sectors per a impedir que la indústria valenciana patisca un doble revés en un possible escenari d’increment d’aranzels”, ha afegit, “però per a fer-ho és necessari que les comunitats siguem agents actius en el pla que redacta el Govern central, i que ha de garantir que qualsevol ajuda arribe a les pimes de manera àgil i directa”.

Fecha: 11/04/2025